钦定古今图书集成/明伦汇编/官常典/第613卷 > 苏则
## 钦定古今图书集成/明伦汇编/官常典/第613卷 > 苏则

按《魏志》本传，“则字文师，扶风武功人也。少以学行闻，
举孝廉、茂才，辟公府，皆不就。起家为酒泉太守，转安
定、武都，所在有威名。太祖征张鲁，过其郡，见则悦之，
使为军导。鲁破则绥定下辩诸氐，通河西道，徙为金
城太守。是时丧乱之后，吏民流散饥穷，户口损耗，则抚循之甚谨。外招怀羌胡，得其牛羊以养贫老，与民”
分粮而食，旬月之间，流民皆归，得数千家。乃明为禁
令，“有干犯者辄戮，其从教者必赏。”亲自教民耕种，其
岁大丰收，由是归附者日多。李越以陇西反，则率羌
胡围越，越即请服。太祖崩，西平麹演叛，称护羌校尉，
则勒兵讨之。演恐乞降。文帝以其功加则护羌校尉，
赐爵关内侯。后演复结旁郡为乱，张掖张进执太守
杜通、酒泉黄华，不受太守辛机。进、华皆自称太守以
应之。又武威三种胡并寇钞，道路断绝。武威太守毋
丘兴告急于则。时雍、凉诸豪皆驱略羌胡以从进等，
郡人咸以为进不可当。又将军郝昭、魏平先是各屯
守金城，亦受诏不得西渡。则乃见郡中大吏及昭等
与羌豪帅谋曰：“今贼虽盛，然皆新合，或有胁从，未必
同心。因衅击之，善恶必离，离而归我，我增而彼损矣。
既获益众之实，且有倍气之势，率以进讨，破之必矣。
若待大军，旷日持久，善人无归，必合于恶。善恶既合，
势难卒离。虽有诏命，违而合权，专之可也。”于是昭等
从之，乃发兵救武威，降其三种胡，与兴击进于张掖。
演闻之，将步骑三千迎则，辞来助军，而实欲为变。则
诱与相见，因斩之，出以徇军，其党皆散走。则遂与诸
军围张掖，破之，斩进及其支党，众皆降。演军败，华惧，
出所执乞降。河西平。乃还金城，进封都亭侯，邑三百
户。征拜侍中，与董昭同寮，昭尝枕则膝卧，则推下之，
曰：“苏则之膝，非佞人之枕也。”初，则及临菑侯植闻魏
氏代汉，皆发服悲哭。文帝闻植如此，而不闻则也。帝
在洛阳，尝从容言曰：“吾应天受禅，而闻有哭者，何也？”
则谓为见问，须髯悉张，欲正论以对。侍中傅巽掏则
曰：“不谓卿也。”于是乃止。文帝问则曰：“前破酒泉、张掖、
西域通使炖煌，献径寸大珠，可复求市益得不？”则对
曰：“若陛下化洽中国，德流沙漠，即不求自至。求而得
之，不足贵也。”帝默然。后则从行猎，槎桎拔失鹿，帝大
怒，踞床拔刀，悉收督吏，将斩之。则稽首曰：“臣闻古之
圣王，不以禽兽害人。今陛下方隆唐尧之化，而以猎
戏多杀群吏，愚臣以为不可，敢以死请。”帝曰：“卿直臣
也。”遂皆赦之。然以此见惮。黄初四年，左迁东平相，未
至，道病薨，谥曰“刚侯。”子怡嗣。